CELEX: 32022D1022
Language: sl
Date: 2022-06-09 00:00:00
Title: Sklep Sveta (EU) 2022/1022 z dne 9. junija 2022 o podpisu, v imenu Evropske unije, Protokola h Konvenciji o mednarodnih zavarovanjih na premični opremi v zvezi z zadevami, ki se nanašajo na rudarsko, kmetijsko in gradbeno opremo (protokol o rudarski, kmetijski in gradbeni opremi)

29.6.2022   
               
               
                  SL
               
               
                  Uradni list Evropske unije
               
               
                  L 172/1
               
            
         SKLEP SVETA (EU) 2022/1022
         z dne 9. junija 2022
         o podpisu, v imenu Evropske unije, Protokola h Konvenciji o mednarodnih zavarovanjih na premični opremi v zvezi z zadevami, ki se nanašajo na rudarsko, kmetijsko in gradbeno opremo (protokol o rudarski, kmetijski in gradbeni opremi)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 81(2), točke (a), (c) in (e), v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Unija si prizadeva za oblikovanje skupnega pravosodnega območja, ki bi temeljilo na načelu vzajemnega priznavanja sodnih odločb.
                  
               
                     (2)
                  
                  
                     Protokol h Konvenciji o mednarodnih zavarovanjih na premični opremi v zvezi z zadevami, ki se nanašajo na rudarsko, kmetijsko in gradbeno opremo (v nadaljnjem besedilu: protokol o rudarski, kmetijski in gradbeni opremi), sprejet v Pretorii 22. novembra 2019, je koristen prispevek k ureditvi teh zadev na mednarodni ravni. Zato je zaželeno, da se določbe protokola o rudarski, kmetijski in gradbeni opremi začnejo uporabljati čim prej.
                  
               
                     (3)
                  
                  
                     Nekatere zadeve, obravnavane v protokolu o rudarski, kmetijski in gradbeni opremi, vplivajo na uredbe (ES) št. 593/2008 (1), (EU) št. 1215/2012 (2) in (EU) 2015/848 (3) Evropskega parlamenta in Sveta. Unija ima zato izključno pristojnost zanje, medtem ko druge zadeve ne spadajo v to pristojnost.
                  
               
                     (4)
                  
                  
                     Komisija se je v imenu Unije pogajala o protokolu o rudarski, kmetijski in gradbeni opremi v zvezi z deli, ki so v izključni pristojnosti Unije.
                  
               
                     (5)
                  
                  
                     V skladu s členom XXIV(1) protokola o rudarski, kmetijski in gradbeni opremi lahko ta protokol podpišejo, sprejmejo, odobrijo ali k njemu pristopijo regionalne organizacije za gospodarsko povezovanje, pristojne za nekatere zadeve, ki jih ureja protokol o rudarski, kmetijski in gradbeni opremi.
                  
               
                     (6)
                  
                  
                     Člen XXIV(2) protokola o rudarski, kmetijski in gradbeni opremi določa, da organizacija za regionalno gospodarsko povezovanje ob podpisu, sprejetju, odobritvi ali pristopu da izjavo, v kateri so določene zadeve, ki jih ureja navedeni protokol in v zvezi s katerimi so njene države članice nanjo prenesle pristojnost. Unija bi zato morala ob podpisu protokola o rudarski, kmetijski in gradbeni opremi dati tako izjavo.
                  
               
                     (7)
                  
                  
                     Za Irsko so uredbe (ES) št. 593/2008, (EU) št. 1215/2012 in (EU) 2015/848 zavezujoče, zato sodeluje pri sprejetju tega sklepa.
                  
               
                     (8)
                  
                  
                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.
                  
               
                     (9)
                  
                  
                     Zato bi bilo treba protokol o rudarski, kmetijski in gradbeni opremi podpisati v imenu Unije s pridržkom njegove poznejše sklenitve in odobriti priloženo izjavo –
                  
               SPREJEL NASLEDNJI SKLEP:
         
            Člen 1
            Podpis, v imenu Unije, Protokola h Konvenciji o mednarodnih zavarovanjih na premični opremi v zvezi z zadevami, ki se nanašajo na rudarsko, kmetijsko in gradbeno opremo (protokol o rudarski, kmetijski in gradbeni opremi), sprejetega v Pretorii 22. novembra 2019, se odobri, s pridržkom njegove sklenitve (4).
         
         
            Člen 2
            Izjava, priložena temu sklepu, se odobri v imenu Unije, s pridržkom naknadnega sprejetja sklepa o sklenitvi protokola o rudarski, kmetijski in gradbeni opremi.
         
         
            Člen 3
            Predsednik Sveta je pooblaščen, da imenuje osebo(-e), pooblaščeno(-e) za podpis protokola o rudarski, kmetijski in gradbeni opremi v imenu Unije, pod pogojem iz člena 4.
         
         
            Člen 4
            Ob podpisu protokola o rudarski, kmetijski in gradbeni opremi Unija v skladu s členom XXIV(2) protokola o rudarski, kmetijski in gradbeni opremi poda izjavo, priloženo temu sklepu.
         
         
            Člen 5
            Ta sklep začne veljati dvajseti dan po objavi v Uradnem listu Evropske unije.
         
         
            V Luxembourgu, 9. junija 2022
            
               
                  Za Svet
               
               
                  predsednik
               
               É. DUPOND-MORETTI
            
         
         
            (1)  Uredba (ES) št. 593/2008 Evropskega parlamenta in Sveta z dne 17. junija 2008 o pravu, ki se uporablja za pogodbena obligacijska razmerja (Rim I) (UL L 177, 4.7.2008, str. 6).
         
            (2)  Uredba (EU) št. 1215/2012 Evropskega parlamenta in Sveta z dne 12. decembra 2012 o pristojnosti in priznavanju ter izvrševanju sodnih odločb v civilnih in gospodarskih zadevah (UL L 351, 20.12.2012, str. 1).
         
            (3)  Uredba (EU) 2015/848 Evropskega parlamenta in Sveta z dne 20. maja 2015 o postopkih v primeru insolventnosti (UL L 141, 5.6.2015, str. 19).
         
            (4)  Besedilo protokola o rudarski, kmetijski in gradbeni opremi bo objavljeno skupaj s sklepom o njegovi sklenitvi.
      
      
         
            Izjava na podlagi člena XXIV(2) o pristojnosti Evropske unije za zadeve, ki jih ureja Protokol h Konvenciji o mednarodnih zavarovanjih na premični opremi v zvezi z zadevami, ki se nanašajo na rudarsko, kmetijsko in gradbeno opremo (protokol o rudarski, kmetijski in gradbeni opremi), sprejet v Pretorii 22. novembra 2019, v zvezi s katerim so države članice pristojnost prenesle na Evropsko unijo
            
               (1)   
               
                  Člen XXIV(1) protokola o rudarski, kmetijski in gradbeni opremi določa, da ga lahko regionalne organizacije za gospodarsko povezovanje, ki so jih ustanovile neodvisne države in so pristojne za nekatere zadeve, ki jih ureja protokol o rudarski, kmetijski in gradbeni opremi, podpišejo, če dajo izjavo iz člena XXIV(2). Evropska unija se je odločila podpisati protokol o rudarski, kmetijski in gradbeni opremi, pri čemer daje navedeno izjavo.
               
            
            
               (2)   
               
                  Sedanje članice Evropske unije so Kraljevina Belgija, Republika Bolgarija, Češka republika, Kraljevina Danska, Zvezna republika Nemčija, Republika Estonija, Irska, Helenska republika, Kraljevina Španija, Francoska republika, Republika Hrvaška, Italijanska republika, Republika Ciper, Republika Latvija, Republika Litva, Veliko vojvodstvo Luksemburg, Madžarska, Republika Malta, Kraljevina Nizozemska, Republika Avstrija, Republika Poljska, Portugalska republika, Romunija, Republika Slovenija, Slovaška republika, Republika Finska in Kraljevina Švedska.
               
            
            
               (3)   
               
                  Vendar se ta izjava v skladu s členoma 1 in 2 Protokola št. 22 o stališču Danske, priloženega Pogodbi o Evropski uniji in Pogodbi o delovanju Evropske unije, ne uporablja za Kraljevino Dansko.
               
            
            
               (4)   
               
                  Ta izjava se ne uporablja za ozemlja držav članic, v katerih se Pogodba o delovanju Evropske unije ne uporablja, in ne vpliva na akte ali stališča, ki jih v okviru protokola o rudarski, kmetijski in gradbeni opremi v imenu in interesu navedenih ozemelj sprejmejo zadevne države članice.
               
            
            
               (5)   
               
                  V zvezi z zadevami, ki jih ureja protokol o rudarski, kmetijski in gradbeni opremi, je Evropska unija svojo pristojnost izvajala s sprejetjem Uredbe (EU) št. 1215/2012 Evropskega parlamenta in Sveta z dne 12. decembra 2012 o pristojnosti in priznavanju ter izvrševanju sodnih odločb v civilnih in gospodarskih zadevah (1) (člen IX protokola o rudarski, kmetijski in gradbeni opremi – „Sprememba določb v zvezi z začasnimi ukrepi“), Uredbe (EU) 2015/848 Evropskega parlamenta in Sveta z dne 20. maja 2015 o postopkih v primeru insolventnosti (2) (člen X protokola o rudarski, kmetijski in gradbeni opremi – „Pravna sredstva v zvezi s plačilno nesposobnostjo“ – in člen XI protokola o rudarski, kmetijski in gradbeni opremi – „Pomoč v postopku v primeru insolventnosti“) in Uredbe (ES) št. 593/2008 z dne 17. junija 2008 o pravu, ki se uporablja za pogodbena obligacijska razmerja (Rim I) (3) (člen VI protokola o rudarski, kmetijski in gradbeni opremi – „Izbira prava“).
                  
               
            
            
               (6)   
               
                  Pristojnosti Evropske unije v skladu s Pogodbo o Evropski uniji in Pogodbo o delovanju Evropske unije se po svoji naravi nenehno razvijajo. V okviru Pogodb lahko pristojne institucije sprejemajo odločitve, s katerimi se določi obseg pristojnosti Evropske unije. Evropska unija si zato pridržuje pravico, da ustrezno spremeni to izjavo, pri čemer to ni pogoj za izvajanje njene pristojnosti za zadeve, ki jih ureja protokol o rudarski, kmetijski in gradbeni opremi.
               
            
            
               (1)  UL L 351, 20.12.2012, str. 1.
            
               (2)  UL L 141, 5.6.2015, str. 19.
            
               (3)  UL L 177, 4.7.2008, str. 6.